CELEX: 32008L0053
Language: mt
Date: 2008-04-30 00:00:00
Title: Direttiva 2008/53/KE tal-Kummissjoni tat- 30 ta' April 2008 li temenda l-Anness IV għad-Direttiva tal-Kunsill 2006/88/KE fir-rigward ta' viremija tar-rebbiegħa tal-karpjuni (SVC) Test b’relevanza għaż-ŻEE

1.5.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 117/27
            
         DIRETTIVA 2008/53/KE TAL-KUMMISSJONI
   tat-30 ta' April 2008
   li temenda l-Anness IV għad-Direttiva tal-Kunsill 2006/88/KE fir-rigward ta' viremija tar-rebbiegħa tal-karpjuni (SVC)
   (Test b’relevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 2006/88/KE ta’ l-24 ta' Ottubru 2006 dwar ir-rekwiżiti tas-saħħa għall-annimali ta' l-akwakultura u l-prodotti tagħhom, u dwar il-prevenzjoni u l-kontroll ta' ċertu mard fl-annimali akwatiċi (1), u b'mod partikolari l-Artikolu 61(2) tagħha,
   Billi:
   
               (1)
            
            
               Id-Direttiva 2006/88/KE tistipula ċerti regoli tas-saħħa ta' l-annimali applikabbli għall-annimali ta' l-akwakultura u l-prodotti tagħhom. Dawk ir-regoli jieħdu f'kunsiderazzjoni l-elenkar ta' mard bħala eżotiku u mhux eżotiku fil-Parti II ta' l-Anness IV għal dik id-Direttiva u l-ispeċi suxxettibbli.
            
         
               (2)
            
            
               Il-viermija tar-rebbiegħa tal-karpjuni (SVC) hija inkluża fil-lista ta' mard mhux eżotiku fil-Parti II ta' l-Anness IV għad-Direttiva 2006/88/KE.
            
         
               (3)
            
            
               Fil-qafas ta' diskussjonijiet fil-Kunsill li jwasslu għall-adozzjoni tad-Direttiva 2006/88/KE, il-Kummissjoni ħarġet dikjarazzjoni li tirrikonoxxi t-tħassib imqajjem minn bosta mill-Istati Membri li jipproduċu l-karpjuni dwar il-konsegwenzi li l-SVC tkun soġġetta għal dispożizzjonijiet armonizzati tal-Komunità. Għalhekk il-Kummissjoni ddikjarat li, wara d-dħul fis-seħħ tad-Direttiva 2006/88/KE, iżda qabel id-data tagħha ta' applikazzjoni, hija għandha fuq talba u fuq bażi ta' l-argumenti mressqa quddiemha, tivvaluta mill-ġdid jekk l-SVC għandhiex tkompli tiġi inkluża fil-lista fil-Parti II ta' l-Anness IV għal dik id-Direttiva. Il-Kummissjoni waslulha talbiet għal valutazzjoni mill-ġdid minn bosta Stati Membri.
            
         
               (4)
            
            
               Il-Parti I ta' l-Anness IV għad-Direttiva 2006/88/KE tistipula l-kriterji għall-elenkar tal-mard bħala eżotiku u mhux eżotiku. Skond il-kriterji għall-elenkar ta' mard mhux eżotiku, għandha tingħata konsiderazzjoni fir-rigward ta' jekk il-marda għandhiex il-potenzjal għal impatt ekonomiku sinifikanti jekk tiġi introdotta fi Stat Membru li jkun ħieles mill-marda permezz tat-telf tal-produzzjoni u bl-ispejjeż annwali assoċjati mal-marda u l-kontroll tagħha li jaqbżu l-5 % tal-valur tal-produzzjoni, ta' l-ispeċi suxxettibbli ta' l-annimali ta' l-akwakultura fir-reġjun.
            
         
               (5)
            
            
               Skond l-informazzjoni mill-Istati Membri ewlenija tal-produzzjoni tal-karpjuni, l-SVC hija diġà marda endemika. Minkejja dan, matul dawn l-aħħar 20 sa 25 sena, l-SVC ma kkawżatx telfiet maġġuri lill-industrija.
            
         
               (6)
            
            
               Barra minn dan, huwa xieraq li jitqies jekk l-SVC tistax tiġi kkontrollata fil-livell ta' l-Istati Membri u jekk kontroll bħal dan huwiex favorevoli mil-lat ta' spiża. Minħabba l-qagħda idrografika u l-istruttura ta' l-akwakultura tal-karpjuni fl-Istati Membri ewlenin li jipproduċu l-karpjuni, l-ispejjeż relatati mal-miżuri għall-qerda ta' dik il-marda huma sproporzjonati mat-telfiet ekonomiċi kkażati mill-marda. Fuq il-bażi ta' l-informazzjoni riċenti li waslet, l-SVC tidher li ma tilħaqx il-kriterji kollha għall-inklużjoni fil-lista ta' mard mhux eżotiku fil-Parti II ta' l-Anness IV għad-Direttiva 2006/88/KE.
            
         
               (7)
            
            
               Konsegwentement, huwa xieraq li l-SVC titħassar mil-lista ta' mard mhux eżotiku fil-Parti II ta' l-Anness IV għad-Direttiva 2006/88/KE.
            
         
               (8)
            
            
               L-Artikolu 43 tad-Direttiva 2006/88/KE jipprevedi li l-Istati Membri jistgħu jieħdu miżuri biex jipprevjenu l-introduzzjoni tal-mard, jew jikkontrollawhom, li mhumiex elenkati fil-Parti II ta' l-Anness IV tagħha, fejn dawk il-mardiet jikkostitwixxu riskju sinifikanti għall-qagħda tas-saħħa ta' l-annimali ta' l-akwakultura jew l-annimali akwatiċi selvaġġi f'dawk l-Istati Membri. Dawk il-miżuri ma għandhomx jaqbżu l-limiti ta' dak li huwa xieraq u meħtieġ għall-prevenzjoni ta' l-introduzzjoni ta' mard bħal dan, jew għall-kontroll tiegħu.
            
         
               (9)
            
            
               Skond l-Artikolu 63 tad-Direttiva 2006/88/KE, id-Deċiżjoni tal-Kummissjoni 2004/453/KE tad-29 ta' April 2004 li timplimenta d-Direttiva tal-Kunsill 91/67/KE fir-rigward ta' miżuri kontra ċertu mard fl-annimali ta' l-akwakultura (2) għandha tissokta tapplika għall-iskopijiet tad-Direttiva 2006/88/KE fl-istennija ta' l-adozzjoni tad-dispożizzjonijiet meħtieġa skond l-Artikolu 43 ta' dik id-Direttiva, li għandhom jiġu adottati mhux aktar tard minn tliet snin wara d-dħul fis-seħħ tad-Direttiva.
            
         
               (10)
            
            
               Skond id-Deċiżjoni tal-Kummissjoni 2004/453/KE, id-Danimarka, l-Irlanda, il-Finlandja, l-Iżvezja u r-Renju Unit għandhom it-territorju kollu tagħhom jew partijiet minnu approvati bħala ħielsa mill-SVC jew taħt programmi ta' kontroll u eradikazzjoni. Dawk l-Istati Membri jistgħu konsegwentament jirrikjedu garanziji addizzjonali għall-introduzzjoni f'dawk it-territorji ta' speċi suxxettibbli għall-SVC.
            
         
               (11)
            
            
               L-Istati Membri li jistgħu jirrikjedu garanziji addizzjonali stabbiliti skond id-Deċiżjoni 2004/453/KE għandhom jiġu permessi li jkomplu japplikaw il-miżuri skond l-Artikolu 43 tad-Direttiva 2006/88/KE, inklużi restrizzjonijiet dwar it-tqegħid fis-suq u l-importazzjonijiet, sabiex jikkontrollaw l-SVC jew jippreservaw l-istatus tagħhom ta' ħielsa mill-marda.
            
         
               (12)
            
            
               Għalhekk l-Anness IV tad-Direttiva 2006/88/KE għandu jiġi emendat skond dan.
            
         
               (13)
            
            
               Id-Direttiva 2006/88/KE tipprevedi li l-Istati Membri għandhom jadottaw miżuri nazzjonali konformi mad-Direttiva sa l-1 ta' Mejju 2008 u japplikaw id-dispożizzjonijiet nazzjonali mill-1 ta' Awissu 2008. Sabiex l-Istati Membri jingħataw biżżejjed żmien, il-miżuri nazzjonali li jikonformaw mad-Direttiva 2006/88/KE, kif emendata mid-Direttiva attwali, għandhom jiġu adottati mill-1 ta' Awissu 2008, u d-dispożizzjonijiet nazzjonali applikati mill-1 ta' Awissu 2008.
            
         
               (14)
            
            
               Il-miżuri previsti f'din id-Direttiva huma skond l-opinjoni tal-Kumitat Permanenti tal-Katina Alimentari u s-Saħħa ta' l-Annimali,
            
         ADOTTAT DIN ID-DIRETTIVA:
   Artikolu 1
   L-Anness IV tad-Direttiva 2006/88/KE huwa emendat skond l-Anness ta’ din id-Direttiva.
   Artikolu 2
   Sa mhux aktar tard mill-1 ta' Awissu 2008 l-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma' din id-Direttiva. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva.
   Għandhom japplikaw dawk id-dispożizzjonijiet mill-1 ta' Awissu 2008.
   Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew ikunu akkumpanjati mit-tali referenza meta jiġu ppubblikati uffiċjalment. L-Istati Membri għandhom jiddeterminaw kif trid issir din ir-referenza.
   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert b’din id-Direttiva.
   Artikolu 3
   Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
   Artikolu 4
   Din id-Direttiva hija indirizzata lill-Istati Membri.
   
      Magħmul fi Brussell, 30 ta’ April 2008.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 328, 24.11.2006, p. 14.
   
      (2)  ĠU L 156, 30.4.2004, p. 5. Id-Deċiżjoni kif emendata l-aħħar bid-Deċiżjoni 2006/272/KE (ĠU L 99, 7.4.2006, p. 31).
   
      ANNESS
      Il-Parti II għall-Anness IV hija mibdula b'dan li ġej:
      
         “PARTI II
         Mard elenkat
         
                     MARD EŻOTIKU
                  
               
                      
                  
                  
                     MARDA
                  
                  
                     SPEĊI SUXXETTIBBLI
                  
               
                     ĦUT
                  
                  
                     Nekrosi ematopojetika epiżootika
                  
                  
                     Trota qawsalla (Oncorhynchus mykiss), u dott ta' l-Ewropa ta' Fuq (Perca fluviatilis)
                  
               
                     Is-sindromu epiżotiku li jikkawża l-ulċeri
                  
                  
                     
                        Genera: Catla, Channa, Labeo, Mastacembelus, Mugil, Puntius u Trichogaster.
                  
               
                     MOLLUSKI
                  
                  
                     Infezzjoni bil-Bonamia exitiosa
                     
                  
                  
                     Il-gajdra Awstraljana tal-ħama (Ostrea angasi) u l-gajdra ċatta Ċilena (O. chilensis)
                  
               
                     Infezzjoni bil-Perkinsus marinus
                     
                  
                  
                     Il-gajdra tal-Paċifiku (Crassostrea gigas) u l-gajdra tal-Lvant (C.virginica)
                  
               
                     Infezzjoni bil-Microcytos mackini
                     
                  
                  
                     Il-gajdra tal-Paċifiku (Crassostrea gigas) u gajdra tal-Lvant (C. virginica), gajdra ċatta tal-Paċifiku (Ostrea conchaphila) u gajdra ċatta Ewropea (O. edulis)
                  
               
                     KRUSTAĊJI
                  
                  
                     Is-sindromu Taura
                  
                  
                     Gamblu abjad tal-Golf (Penaeus setiferus), gamblu ikħal tal-Paċifiku (P. stylirostris) u gamblu abjad tal-Paċifiku (P. vannamei)
                  
               
                     Il-marda Yellowhead
                  
                  
                     Il-gamblu kannella tal-Golf (P. aztecus), gamblu roża tal-Golf (P. duorarum), gamblu kbir Kuruma (P. japonicus), gamblu iswed (P. monodon), gamblu abjad tal-Golf (P. setiferus), gamblu ikħal tal-Paċifiku (P. stylirostris), gamblu abjad tal-Paċifiku (P. vannamei)
                  
               
            
         
                     MARD MHUX EŻOTIKU
                  
               
                      
                  
                  
                     IL-MARD
                  
                  
                     SPEĊI SUXXETTIBBLI
                  
               
                     ĦUT
                  
                  
                     Settiċemija emorraġika virali (VHS)
                  
                  
                     Aringa (Clupea spp.), ħuta bajda (Coregonus sp.), lizz (Esox lucius), bakkaljaw żgħir (G. aeglefinus), merluzz tal-Paċifiku (G. macrocephalus), merluzz ta' l-Atlantiku (G. morhua), Salamun tal-Paċifiku (Oncorhynchus spp.), trota qawsalla (O. mykiss), rockling (Onos mustelus), trota tal-baħar (Salmo trutta), barbun imperjali (Scophthalmus maximus) u sardina (Sprattus sprattus) u grayling (Thymallus thymallus)
                  
               
                     In-nekrosi ematopojetika infettiva (IHN)
                  
                  
                     Salamun keta (Oncorhynchus keta), salamun fiddien (O. kisutch), salamun masou (O. masou), trota qawsalla jew ta' l-Amerika tat-Tramuntana (O. mykiss), salamun sockeye (O. nerka), salamun roża (O. rhodurus), salamun chinook (O. tshawytscha), u salamun ta' l-Atlantiku (Salmo salar)
                  
               
                     Il-marda tal-virus ta’ l-erpete tal-koi (KHV)
                  
                  
                     Il-karpjun komuni u l-karpjun koi (Cyprinus carpio)
                  
               
                     L-anemija infettiva tas-salamun (ISA)
                  
                  
                     Trota qawsalla (Oncorhynchus mykiss), salamun ta' l-Atlantiku (Salmo salar), u trota tal-baħar (S. trutta).
                  
               
                     MOLLUSKI
                  
                  
                     Infezzjoni b'Marteilia refringens
                     
                  
                  
                     Gajdra tat-tajn ta' l-Awstralja (Ostrea angasi), gajdra ċatta taċ-Ċili (O. chilensis), gajdra ċatta Ewropea (O. edulis), il-gajdra ta' l-Arġentina (O. puelchana), mollusk blu (Mytilus edulis) u mollusk Mediterran (M. galloprovincialis)
                  
               
                     Infezzjoni b'Bonamia ostreae
                     
                  
                  
                     Gajdra tat-tajn ta' l-Awstralja (Ostrea angasi), gajdra ċatta taċ-Ċili (O. chilensis), gajdra ċatta tal-Paċifiku (Ostrea conchaphila), gajdra Asjatika (O. denselammellosa), gajdra ċatta Ewropea (O. edulis), gajdra ta' l-Arġentina (O. puelchana).
                  
               
                     KRUSTAĊJI
                  
                  
                     Il-marda tal-white spot
                  
                  
                     Il-krustaċji kollha dekapodi (ordni Decapoda)”